## Pravilnik o obračunavanju i plaćanju vodnoga doprinosa

### NN 30/2006 (17.3.2006.), Pravilnik o obračunavanju i plaćanju vodnoga doprinosa

# ministarSTVO poljoprivrede, šumarstva i vodnoga gospodarstva

**719**

Na temelju članka 44. Zakona o financiranju
vodnog gospodarstva (»Narodne novine«, broj 107/95, 19/96, 88/98 i 150/05)
ministar poljoprivrede, šumarstva i vodnoga gospodarstva donosi

## PRAVILNIK

### O OBRAČUNAVANJU I PLAĆANJU VODNOGA DOPRINOSA

I. OPĆA ODREDBA

Članak 1.

Ovim se Pravilnikom propisuje: osnovica, obračun,
sadržaj rješenja o obračunu, način i rokovi plaćanja vodnoga doprinosa, te
vođenje očevidnika vodnoga doprinosa radi osiguranja provedbe nadzora nad
obračunom i plaćanjem vodnoga doprinosa.

II. OSNOVICA, OBRAČUN I
SADRŽAJ RJEŠENJA O OBRAČUNU

Članak 2.

Vodni doprinos se obračunava po službenoj
dužnosti.

Vodni doprinos se obračunava na temelju glavnoga
projekta ili druge projektne dokumentacije za koju se, prema propisima o grad­nji, ishoduje građevinska dozvola
ili potvrda glavnoga projekta.

Obveznik vodnoga doprinosa (investitor) i
projektant su u obvezi ispuniti, potpisati i pečatom ovjeriti obrazac iskaza
mjera za obračun vodnoga doprinosa koji je u prilogu ovoga Pravilnika (obrazac
IM-1 ili obrazac IM-2).

Tijela graditeljstva koja vode postupak
izdavanja građevinske dozvole odnosno potvrđivanja glavnoga projekta,
dostavljaju Hrvatskim vodama, po službenoj dužnosti, dokumentaciju iz stavka 2.
i obrazac iz stavka 3. ovoga članka, kao i preslik
zahtjeva za izdavanje građevinske dozvole odnosno za potvrdu glavnoga projekta.

Članak 3.

Vodni doprinos se obračunava umnoškom visine
vodnoga doprinosa u odnosnoj zoni, kako je propisano Uredbom o visini vod­noga
doprinosa (»Narodne novine« broj 14/06; u daljnjem tekstu: Uredba) kao i njenim
izmjenama i dopunama, sa mjerama građevine tj.
obujmom, površinom odnosno duljinom, ovisno o vrsti građevine.

Članak 4.

Ako se neka građevina gradi za više namjena
određenih člankom 4. stavak 1. Uredbe, na svaki dio te građevine koji služi
različitoj namjeni primjenit će se odgovarajuća
visina vodnoga doprinosa.

Članak 5.

Na izračun obujma građevine primjenjuju se
odredbe Pravilnika o načinu utvrđivanja obujma građevine za obračun komunalnoga
doprinosa (»Narodne novine« broj 23/00), kao i njegovim izmjenama i dopunama.

Članak 6.

Na gradnju građevine koja se gradi na mjestu
uklonjene građevine odnosno koja se dograđuje, vodni doprinos će se obračunati
samo na povećane mjere (obujam, površinu odnosno duljinu, ovisno o vrsti
građevine) takve gradnje u odnosu na mjere građevine koja se uklanja radi
gradnje nove građevine odnosno u odnosu na mjere postojeće nedograđene
građevine.

Vodni doprinos se ne obračunava ako mjere
građevine iz stavka 1. ovoga članka nisu povećane.

Članak 7.

Odredba članka 4. stavka 4. Uredbe primijenit će
se ako su ispunjeni sljedeći uvjeti:

1. investitor je fizička osoba, koja predmetnu
građevinu ne gradi kao građevinski poduzetnik, i

2. gradi se obiteljska kuća za stalno stanovanje
za vlasite potrebe, koju investitor neće prodati u
razdoblju od 2 godine od stjecanja uporabne dozvole, a najviše 3 godine od
tehničkog prijema, i

3. investitor je trajno nastanjen u mjestu
gradnje, ili

4. investitor se namjerava trajno nastaniti u
mjestu gradnje.

U svrhu dokazivanja činjenica iz točaka 2. i 3. stavka
1. ovoga članka, investitor je u obvezi, na poziv Hrvatskih voda, dostaviti: preslik potvrde o prebivalištu i izjavu o gradnji
obiteljske kuće za vlastite potrebe.

U svrhu dokazivanja činjenica iz točaka 2. i 4.
stavka 1. ovoga članka, investitor je u obvezi, na poziv Hrvatskih voda,
dostaviti: preslik potvrde o prebivalištu, preslik radne knjižice ako su zaposleni odnosno potvrdu o
nezaposlenosti i izjavu o gradnji obiteljske kuće za vlastite potrebe i o
namjeri trajnoga nastanjenja u mjestu gradnje.

Odredba članka 4. stavka 4. Uredbe primijenit će
se i na gradnju stambene građevine za stalno stanovanje s više stanova, ako je
grade suinvestitori koji ispunjavaju uvjete iz stavka 1. ovoga članka.

Članak 8.

Ako investitor iz članka 7. ovoga Pravilnika proda
nekretninu prije isteka roka iz članka 7. stavak 1. točka 2. ovoga Pravilnika,
naplatit će mu se, temeljem rješenja o obračunu vodnoga doprinosa, razlika u
iznosu vodnoga doprinosa između zone u kojoj se nekretnina nalazi i zone C,
uvećana za kamatu po eskontnoj stopi Hrvatske narodne banke, važeću na dan
donošenja rješenja.

Članak 9.

Izreka rješenja o obračunu vodnoga doprinosa
mora sadržavati: naziv obveznika, oznaku građevine za koju se vodni doprinos
obračunava, utvrđeni iznos vodnoga doprinosa, rok plaćanja, kao i broj i rokove
dospjeća obroka ako je odobrena obročna otplata.

Izreka rješenja o obračunu vodnoga doprinosa u
slučaju iz članka 7. ovoga Pravilnika mora, pored sastavnica iz stavka 1. ovoga
članka sadržavati i: utvrđeni iznos vodnoga doprinosa obračunatoga za zonu gdje
se građevina stvarno nalazi, kao i odredbu da obveznik duguje razliku iznosa
obračunatoga za zonu C i iznosa obračunatoga za zonu gdje se građevina stvarno
nalazi ako postupi protivno odred­bi članka 7. stavak 1. točka 2. ovoga
Pravilnika.

Ako su obveznici vodnoga doprinosa suinvestitori
iste građevine za sve njih će se donijeti jedno rješenje o obračunu, a oni
solidarno odgovaraju za uplatu ukupnog iznosa vodnoga doprinosa.

Članak 10.

Rješenje se izdaje na obrascu koji mora
sadržavati naziv Repub­lika Hrvatska i grb Republike
Hrvatske u obliku vodenoga znaka.

Odredba stavka 1. ovoga članka primjenjuje se i
na sve druge akte koje u postupku obračuna i naplate vodnoga doprinosa izdaju
Hrvatske vode.

III. NAČIN I ROKOVI PLAĆANJA

Članak 11.

Vodni doprinos se plaća odjednom.

Vodni doprinos iz stavka 1. ovoga članka plaća
se u roku do 30 dana od dana donošenja rješenja o obračunu vodnoga doprinosa.

Iznimno od stavka 1. ovoga članka, obvezniku iz
članka 12. ovoga Pravilnika, odobrit će se obročna otplata, na njegov zahtjev.

Prvi obrok je plativ u roku iz stavka 2. ovoga
članka.

Iznos drugoga i ostalih obroka uvećavaju se za
kamatu po eskontnoj stopi Hrvatske narodne banke važećoj na dan donošenja
rješenja o obračunu, počevši od dospijeća prvoga obroka.

Odredba stavka 3. ovoga članka ne primjenjuje se
kad je obvez­nik Republika
Hrvatska putem svoga tijela.

Članak 12.

Za niže obračunati iznos vodnoga doprinosa
obvezniku će se odobriti otplata u obrocima i rokovima kako slijedi:

od 10.000 kn do 100.000 kn              3 tromjesečna obroka

više od 100.000 kn do 500.000 kn
     6 tromjesečnih obroka

više od 500.000 kn                             9 tromjesečnih obroka.

Iznimno od stavka 1. ovoga članka obvezniku koji
je fizička osoba i gradi obiteljsku kuću, ali ne kao građevinski poduzetnik, za
niže obračunati iznos vodnoga doprinosa odobrit će se otplata u obrocima i
rokovima kako slijedi:

do 7.000 kn     2
tromjesečna obroka

više od 7.000 kn do 20.000 kn
           3 tromjesečna
obroka

više od 20.000 kn do 30.000 kn
         6 tromjesečna obroka

više od 30.000
kn                               9
tromjesečnih obroka.

Odredba stavka 2. ovoga članka primjenjuje se i
na gradnju stambene građevine za stalno stanovanje s više stanova, ako je grade
suinvestitori koji ispunjavaju uvjete iz stavka 2. ovoga članka.

Članak 13.

Obvezniku koji vodni doprinos plaća sukladno
članku 11. stavku 1. i 2. ovoga Pravilnika, Hrvatske vode će bez odgode izdati
potvrdu o plaćenom vodnom doprinosu, kada ga isti uplati u cijelosti.

Obvezniku koji vodni doprinos plaća sukladno
članku 11. stavku 2. i 3. ovoga Pravilnika, Hrvatske vode će bez odgode izdati
potvrdu o plaćenom prvom obroku vodnoga doprinosa.

U slučaju iz članka 6. stavak 2. ovoga
Pravilnika Hrvatske vode će donijeti zaključak o obustavi postupka.

Potvrde iz stavaka 1. i 2. ovoga članka, kao i
obrazloženje zaključka iz stavka 3. ovoga članka, sadržavaju izjavu da sa
stajališta propisa o vodnom doprinosu nema zapreke da se obvezniku izda
građevinska dozvola odnosno potvrda glavnoga projekta.

Članak 14.

Obveznik kojem istekne građevinska dozvola, a
gradnju nije započeo ili mu građevinska dozvola bude konačno i/ili pravomoć­no ukinuta, poništena ili proglašena ništavom,
tako da za naredni zahvat na građevini za koju je naplaćen vodni doprinos (ili
njegov dio) mora ponovno ishoditi građevinsku dozvolu ili potvrdu glavnoga
projekta, na njegov zahtjev vratit će se nominalni iznos vodnoga doprinosa, bez
uvećanja za kamate.

Rješenje o povratu donose Hrvatske vode u roku
do 15 dana od dana podnošenja zahtjeva za povrat.

Rokovi za povrat teku od dana donošenja rješenja
o povratu i istovjetni su rokovima u kojim je vodni doprinos plaćan.

Članak 15.

Vodni doprinos se uplaćuje na posebni uplatni
račun Hrvatskih voda propisan naredbom ministra financija.

IV. OČEVIDNIK VODNOGA DOPRINOSA

Članak 16.

Radi osiguranja provedbe nadzora nad obračunom i
plaćanjem vodnoga doprinosa Hrvatske vode su dužne voditi očevidnik vodnoga
doprinosa.

Očevidnik vodnoga doprinosa mora sadržavati
podatke o: obvezniku, oznaci građevine iz glavnoga projekta, mjerama građevine
(obujmu, površini, duljini), vrsti građevine iz članka 2. Uredbe, zoni
građevine iz članka 3. Uredbe, izračunu po članku 4. stavak 4. Uredbe,
obračunatom iznosu vodnoga doprinosa, jednokratnoj i obročnoj otplati, datumima
pojedinačnih uplata, zaključku o obustavi postupka iz članka 13. stavak 3.
ovoga Pravilnika, naplati razlike iznosa vodnoga doprinosa iz članka 8. ovoga
Pravilnika, opomenama i ovrhama, povratu iznosa vodnoga doprinosa i datumima izvršenja
povrata.

V. ZAVRŠNA ODREDBA

Članak 17.

Ovaj Pravilnik stupa na snagu danom objave u
»Narodnim novinama«.

Klasa: 011-02/06-01/0026

Urbroj: 525-10/2-12-06/02

Zagreb, 13. ožujka 2006.

Ministar

**Petar Čobanković**, v. r.

![](dodatni/145490.gif)
![](dodatni/145491.gif)

![](dodatni/145492.gif)
![](dodatni/145493.gif)

Pravilnik, NN 30/2006-719